Aniela Salawa

Anelė Salava (Aniela Salawa, 1881 m. rugsėjo 9 d. – 1922 m. kovo 12 d.) – Lenkijos slaugytoja, Pirmojo pasaulinio karo metais tarnavusi ligoninėse. 1991 m. popiežius Jonas Paulius II ją paskelbė palaimintąja.

Biografija 
Anelė Salava kilusi iš Sepravo kaimo netoli Krokuvos, Lenkijoje. Ji gimė 1881 m. Bartlomėjaus Salavos ir Evos Bochenek šeimoje. Jos šeimoje buvo dvylika vaikų, Salava buvo vienuolikta. Jos tėvas Bartlomėjus buvo kalvis. Salava buvo pakrikštyta praėjus keturioms dienoms po gimimo. Šeima buvo neturtinga, o dėl to, kad ji buvo silpna ir ligota, Salava negalėjo taip dirbti ūkyje, kaip jos fiziškai tvirtesni broliai ir seserys. Pasižymėjo pamaldumu.

Būdama 16 metų Salava paliko namus ir pradėjo dirbti tarnaite Krokuvoje. Būdama ten, ji įsitraukė į pasaulietinius užsiėmimus, o jos religinis įkarštis išblėso. Ją labai paveikė jos sesers Teresos mirtis. Šokdama per vestuves Salava patyrė Kristaus regėjimą – šis jos paklausęs, kaip ji galinti linksmintis ir šokti, o nesekanti paskui jį. Po šios patirties ji tapo labai pamaldinga.

1900 m. davė privačius tyrumo ir dorybės įžadus. Ji toliau dirbo kambarine, bet nukentėjo dėl melagingų darbdavio kaltinimų.

1912 m. Salava tapo pasauliečių pranciškonų ordino nare.

Kai 1914 m. prasidėjo Pirmasis pasaulinis karas, Salava liko Krokuvoje slaugyti karių. Jos pačios sveikata prastėjo. 1916 m. darbdavys apkaltino ją vagyste, ir ji prarado darbą. Ji liko bename, sirgo, gyveno vargingai be artimųjų rūsyje, kol galiausiai mirė.

Beatifikacija 

1981 m. kovo 30 d. pateiktas beatifikacijos prašymas, kuris jai suteikė Dievo tarnaitės titulą. Positio – dokumentai apie jos pamaldų gyvenimą – buvo perduoti Šventųjų reikalų kongregacijai 1987 m., todėl 1987 m. spalio 23 d . popiežius Jonas Paulius II patvirtino jos didvyrišką dorybę. Tai suteikė jai garbingosios titulą.

1990 m. Naujojo Targo mieste, Lenkijoje, jaunas berniukas patyrė sunkią smegenų traumą. Anelės Salavos užtarimo maldomis prašyta padėti berniukui, ir jis esą visiškai pasveiko. Šis stebuklas 1991 m. balandžio 12 d. ištirtas, o Popiežius Jonas Paulius II 1991 m. liepos 6 d. patvirtino stebuklą ir 1991 m. rugpjūčio 13 d. paskelbė ją palaimintąja.

Šaltiniai

Nuorodos 
 Hagiografijos sąrašas
 Šventieji SQPN

Palaimintieji
Krikščionių vienuoliai
Lenkijos asmenybės